חוק סדר הדין הפלילי (סמכויות אכיפה – חיפוש בגוף ונטילת אמצעי זיהוי) (תיקון מס' 8), התשפ"ג-2023
הצעת חוק ממשלתית, הכנסת ה-25
פורסם: ספר החוקים, חוברת 3036, עמ' 92, 2023-04-02T00:00:00+03:00
חוק סדר הדין הפלילי (סמכויות אכיפה – חיפוש בגוף ונטילת אמצעי זיהוי) (תיקון מס' 8), התשפ"ג-2023, נדון בקריאה השנייה והשלישית ביום ו' בניסן התשפ"ג (28 במרץ 2023).

החוק מעגן הסדרים שנועדו ליישם הסכמים שנחתמו במסגרת המשא ומתן בין ישראל לבין ארצות הברית על הצטרפות ישראל לתוכנית הפטור מוויזה: ההסכם להגברת שיתוף הפעולה במאבק בפשיעה חמורה וטרור (הסכם PCSC), שנחתם בין ממשלת ישראל וממשלת ארצות הברית, ו המזכר בדבר שיתוף פעולה בנושא חיזוק ושמירה על ביטחון הגבולות (מזכר ה־ EBSA) שנחתם בין המשרד לביטחון הפנים לבין המשרד לביטחון המולדת בארצות הברית. זאת, באופן שיאפשר לרשויות אכיפת החוק ורשויות העוסקות במאבק בטרור בארצות הברית גישה למאגר טביעות האצבע של משטרת ישראל. 

החוק קובע את סמכותה של המשטרה למסור את המידע לפי ההסכם והמזכר. בהצעה מעוגן ההליך, לפיו הגופים המוכרים לפי ההסכם או המזכר יוכלו להזין למערכת מחשב ייעודית נתוני זיהוי שהופקו מטביעות אצבעות, לשם השוואתם לנתוני זיהוי המצויים במאגר משטרת ישראל, ובמקרה של התאמה, משטרת ישראל תוכל להעביר להן פרטי זיהוי, את טביעת האצבע עצמה וכן מידע מהמרשם הפלילי.

הזנת נתונים לשם השוואה, תיעשה למטרות מניעה, גילוי או חקירה של פשיעה חמורה לרבות טרור; כאשר ישנו חשד כלפי אדם מסוים, מניעה גילוי או חקירה של מעשה המהווה עבירה שבשלה אדם אינו זכאי להיכנס לארצות הברית או להגר אליה או מועמד להרחקה ממנה; לשם הקלת הליך הבירור לגבי אדם המבקש להיכנס לארצות הברית או לקבל זכויות בקשר להגירה.